Linkin Park

Grupės istorija

Visi grupės nariai yra kilę iš pietų Kalifornijos. Stipri draugystė tarp būgnininko Robo Bourdono, gitaristo Brado Delsono ir vokalisto Mike’o Shinoda susiformavo dar vidurinėje mokykloje. Netrukus po jos baigimo, menų studentas ir didžėjus Joe Hahnas susipažino su bosistu Dave’u Farrellu–Phoenix bei Shinoda, su kuriais įkūrė grupę „Xero“. Vėliau pavadinimas pasikeitė į „Hybrid Theory“. Galiausiai, 1999 m. prisijungus dainininkui Chesteriui Benningtonui, kuriam tai padaryti patarė „Zomba Music“ viceprezidentas Jeffas Blue, buvo pasirinktas vardas „Linkin Park“ (pagal Linkolno parko pavadinimą Santa Monikoje). Netrukus grupė susilaukė dėmesio vietiniame Viskio mieste, vėliau išpopuliarėjo Los Andžele. Bet grupei vis dėlto nesisekė su įrašų kompanijomis. Po keleto nesėkmingų bandymų susitarti su didžiosiomis įrašų kompanijomis, Linkin Park pagalbos kreipėsi į Jeffą Blue. Prieš tai trissyk nepavykus susitarti su Warner Bros. Records, Jeffas Blue, tuomet jau Warner Bros. Records viceprezidentas, padėjo pagaliau su ja sudaryti kontraktą.

Pirmoji sėkmės banga

Pradėję įrašinėti albumą, Linkin Park nutarė į jį įlieti kiek savo praeities, todėl pavadino „Hybrid Theory“. Jis buvo išleistas 2000 m. rudenį ir parodė, kad ši grupė yra artima panašiems alternatyviesiems kolektyvams, tokiems kaip „The Deftones“, „The Roots“, „Aphex Twin“ bei „Nine Inch Nails“. Kuriant albumą prisidėjo „The Dust Brothers“, taip pat – ir prodiuseris Donas Gilmore’as, dirbęs su „Pearl Jam“, „Eve 6“ bei Tracy Bonham. Kūriniai „Crawling“ bei „One Step Closer“ susilaukė didelės sėkmės radijo stotyse, taip pat – ir tarp „MTV“ laidos „TRL“ gerbėjų. Bendros gastrolės su „Family Values“ bei „Cypress Hill“ leido grupei per 2001 m. surengti net 324 pasirodymus. „Linkin Park“ tapo paklausia preke. Atėjus 2002 m. sausiui, grupė už „Hybrid Theory“ gavo net tris „Grammy“ nominacijas, tarp kurių – „Geriausias roko albumas“ bei „Geriausias debiutas“. Po mėnesio įvykusioje ceremonijoje, „Linkin Park“ vaikinai išėjo iš salės nešini prizu už „Geriausią sunkiojo roko pasirodymą“, skirtą už dainą „Crawling“. Likusią metų dalį jie praleido studijoje, vėl dirbdami su Gillmore’u, ir įrašinėdami antrąjį savo albumą, seksiantį po net aštuonis kartus platininiu tapusio debiutinio jų disko „Hybrid Theory“.

Meteora (2003)

Antrasis „Linkin Park“ studijinis diskas, „Meteora“, buvo išleistas 2003 m. kovą, o pirmasis singlas, daina „Somewhere I Belong“, hitu tapo dar iki jo pasirodymo. Tuomet antrus metus iš eilės vyko koncertinis turas „Projekt Revolution“ – „Linkin Park“ jame grojo su „Mudvayne“, Xzibit bei „Blindside“. Vasarą, liepos ir rugpjūčio mėnesiais, jie taip pat koncertavo su „Metallica“, „Limp Bizkit“, „Mudvayne“ ir „The Deftones“. Pastarųjų šou medžiaga pasirodė metų pabaigoje išleistame diske „Live in Texas“.

Kiti projektai

Po didelės „Meteora“ sėkmės Linkin Park tęsė savo koncertinius turus ir dirbo prie kitų projektų. Benningtonas prisidėjo prie DJ Lethal iš Limp Bizkit kūrinio „State of the Art“, be to sukurė atskirą projektą Dead By Sunrise, o Shinoda dirbo su Depeche Mode. 2004 m. pabaigoje „Linkin Park“ pasiryžo iki šiol pačiam ambicingiausiam savo projektui – „Collision Course“ – bendram darbui su garsiu reperiu Jay-Z, su kuriuo atlikti bendri kūriniai, tokie kaip „Numb/Encore“, tapo itin dideliais hitais. Shinoda, be to, sukūrė naują grupę Fort Minor, kaip atskirą projektą.
Linkin Park taip pat padėjo rinkti pinigų pagelbėti 2004 m. uragano Čarlio, 2005 m. uragano Katrinos bei 2004 m. Indijos vandenyno cunamio aukoms. Grupė koncertavo Live 8 projekte bei Live Earth projekto Tokijuje koncerte.

Minutes To Midnight (2007)

2007 m. Linkin Park išleido trečiąjį bendrą albumą „Minutes To Midnight“ ir kelis singlus. Kritikai ir grupės fanai pavadino šį albumą melodiškiausiu ir įvairiausiu iš visų jų parašytų albumų. Pirmasis albumo singlas „What I’ve Done“ buvo išleistas balandžio 2 d. ir parodytas per MTV ir Fuse tą pačią savaitę. Šis singlas 'Billboard’s Modern Rock Tracks' ir 'Mainstream Rock Tracks' klausytojų buvo pripažintas geriausiu ir istorijoje bene ilgaiausiai topuose išbuvo pirmu numeriu. Ši daina kaip garso takelis buvo panaudota filme Transformeriai (1 dalis). Vėliau grupė pelnė „Favorite Alternative Artist“ titulą Amerikos muzikiniuose apdovanojimuose (American Music Awards). Sėkmės susilaukė ir kitos albumo dainos: „Bleed It Out“, „Shadow of the Day“, „Given Up“, „Leave Out All the Rest“.
Nemažiau sėkmingesnis buvo koncertinis turas, tame tarpe Live Earth, Japonijoje, 2007 m. liepos 7; Download Festival Donington Parke (Anglijoje), bei Edgefest, Downsview Parke (Toronte, Kanadoje). Savo turą grupė baigė įspūdingu pasirodymu projekte Road to Revolution Anglijoje, kuris vyko įvairiuose Anglijos miestuose, aplankant Nottingham, Sheffield and Manchester, ir pasibaigė O2 arenoje Londone. Šio koncerto vaizdo įrašas CD/DVD pavadinimu Road to Revolution: Live at Milton Keynes buvo išleistas 2008 m. lapkričio 8 d.
Koncertinio turo metu grupės nariai pranešė, kad intensyviai dirba ties medžiaga naujajam savo albumui, kurį planuoja išleisti 2009 m. pabaigoje.

A Thousand Suns (2010)

2009 m. grupės nariai patvirtino, kad dirba ties naujojo albumo įrašymu, ir kad naujasis albumas griauna stilistiką, sukurtą Minutes To Midnight albume, yra labiau eksperimentinis ir progresyvesnis.
Įrašinėdami naująjį albumą, Linkin Park sukūrė „New Divide“ – garso takelį filmui Transformeriai (2 dalis). A Thousand Suns buvo išleistas 2010 m. rugsėjo 7 d. Pirmasis albumo singlas „The Catalyst“ buvo pristatytas Rugpjūčio 2 dieną. Savo naująjį albumą grupė pristatė koncertinio turo metu, kurį pradėjo Los Angeles mieste rugsėjo 7, 2010. Taip pat pristatė MySpace dar du naujojo albumo singlus „Waiting for the End“ ir „Blackout“, kiek vėliau „Burning in the Skies“.
2011 m. balandžio 13 d. Shinoda patvirtino, kad ketvirtasis albumo singlas „Iridescent“ bus garso takeliu 3-iojoje Transformer filmo dalyje. Dark of the Moon, (kaip ir ankstesniųjų filmo dalių – „What I’ve Done“ ir „New Divide“), bei buvo sukurtas šio singlo video filmas, kurį, kaip ir ankstesnius režisavo Joe Hahn.
2010 m. MTV EMA apdovanojimuose Linkin Park pelnė prizą Best Live Act nominacijoje.
2011 m. MTV EMA apdovanojimuose Linkin Park laimėjo Best Rock nominacijoje, nugalėdami tokias grupes kaip Coldplay, Foo Fighters, Kings of Leon, Red Hot Chili Peppers.

Living Things (2012)

2012 m. grupė išleido penktąjį studijinį albumą pavadinimu „Living Things“. Jis buvo išleistas pagal „Warner Bros Records ir Machine Shop Recordings“ 2012 m. birželio 20d. Japonijoje, o tą pačią savaitę ir visame pasaulyje. Kaip ir ankstesnius albumus „Minutes to Midnight (2007)“ ir „A Thousand Suns (2010)“ prodiusavo Mike Shinoda ir Rick Rubin. Grupė teigia, kad naujasis albumas sujungia ankstesnius keturis albumus ir sukuria dar negirdėta skambesį. Jie pareiškė, jog pagaliau atsidūrė „pažįstamoje teritorijoje“ bei „patogioje jų odai“ po dviejų jų ankstesnių eksperimentinių albumų „Minutes to Midnight“ ir „A Thousand Suns“ pasiekė ko norėjo. „Living Things“ (gyvenimiški dalykai), albumo pavadinimas pasirinktas dėl daugelio asmeninių gyvenimiškų temų albume. Debiutinis albumo singlas „Burn It Down“, buvo išsiųstas į radiją ir išleidžiamas skaitmeninės muzikos mažmenininkų, 2012 balandžio 16 d. Kuomet „Living Things“ debiutavo " Billboard 200" saraše per pirmąją savaitę buvo parduota 230.000 kopijų Jungtinėse Amerikos Valstijose.

The Hunting Party (2014)

Duodamas interviu kanalui Fuse, Mike Shinoda atskleidė, kad yra įrašinėjamas grupės šeštasis studijinis albumas, pradėtas jau nuo 2013-ųjų gegužės. Pirmiausia grupė išleido iš ateinančio albumo singlą, pavadinimu „Guilty All The Same“. Visai netrukus grupė atskleidė ir albumo pavadinimą – „The Hunting Party“. Šį albumą prodiusuoti apsiėmė grupės nariai Mike Shinoda bei Brad Delson, kurie norėjo gerai ištirti grupės pirmąjį albumą „Hybrid Theory“ bei jų ankstyvųjų laikų veiklą. Kaip pats Shinoda pakomentavo "tai 90-ųjų stiliaus roko įrašas", pasak jo, tai turėjo būti rokas, bet ne toks, kokio mes buvome pratę klausyti. Prie albumo įrašymo prisidėjo reperis Rakim, Page Hamilton iš grupės „Helmet“, Tom Morello iš grupės „Rage Against the Machine“ bei Daron Malakian iš grupės „System of a Down“. Albumas buvo išleistas 2014-ųjų birželio 13 d. daugumose šalyse bei birželio 17 d. Amerikos Valstijose. Singlais išleisti ir šie įrašai – "Until It's Gone", "Final Masquerade", "Wasteland" bei "Rebellion".

One More Light (2015–2017)

2015 m. lapkritį Linkin Park pradėjo dirbti prie naujų kūrinių, Česteris taip pat netvėrė džiaugsmu, tuo pačiu norėdamas nudžiuginti ir kitus, kad fanų laukia kūriniai, kurie turėtų būti tikras iššūkis jiems. 2017 m. vasarį Linkin Park per socialinius tinklus paskelbė reklaminius vaizdo įrašus, kuriuose buvo rodoma, kaip Česteris su Maiku ruošia naująjį albumą. Pirmasis singlas, pasirodęs iš albumo buvo „Heavy“, įrašytas kartu su Kiiara – tai pirmas kartas, kai grupė prie savo studijinio albumo įrašymo pakviečia moterį. Su laiku internete išaiškėjo ir albumo viršelis, kuriame matomi šeši vaikai, žaidžiantys prie jūros. Naujasis albumas „One More Light“ buvo išleistas 2017 m. gegužės 19 d. Deja, bet visai netrukus, grupės vokalistas Česteris Beningtonas buvo rastas pasikoręs savo namuose. Jo kolega, Maikas Šinoda, patvirtino šias blogas naujienas per „Twitter“. Dieną prieš tai buvo išleistas ir dainos „Talking to Myself“ muzikinis vaizdo klipas. Grupei teko atšaukti savo koncertus po Šiaurės Ameriką. Vėliau, rugpjūčio 22 d. grupė pranešė ketinanti surengti koncertą Los Andžele, skirtą pagerbti Česterį. Buvo patvirtinta, kad koncertas įvyks spalio 27 d. Jame dalyvavo ir Linkin Park dainas kartu dainavo kiti atlikėjai. Koncertas buvo transliuojamas daugiau kaip tris valandas per YouTube platformą. Likusiųjų grupės narių per socialinius tinklus ne kartą buvo klausta, ką jie darys dabar, tačiau Maikas atsakė, kad jiems reikia atsigauti ir kad ketinąs tęsti Linkin Park veiklą. Bet po kurio laiko, vieno interviu metu, jis prisipažino, kad nėra tikras dėl grupės ateities. 
2019 m. vasario 18 d. Maikas viename interviu pasakė, kad Linkin Park gali toliau tęsti savo veiklą, tik reikėtų nuspręsti kokia forma. Jis pasakė, kad grupės nariai mėgsta groti ant scenos, mėgsta būti įrašų studijose, tad visų planų atmetimas būtų jiems patiems ne į naudą. Vis dėlto, jis patikino, kad naujo vokalisto paieškos – nėra jo tikslas. Net jeigu toks ir atsirastų, visa tai turėtų įvykti natūraliai, tas asmuo turėtų patraukti akį savo vidumi ir išore, bet vėlgi Maikas nenori jaustis taip, lyg bandytų pakeisti Česterį.